text: Beredskabsdirektør: Oprydning af olie kan vare flere måneder
  14 februar 2017 kl. 21.23
  Omfanget af olieudslippet efter fredagens grundstødning er begrænset. Til gengæld har det ramt en lang strækning.
  Store dele af den jyske østkyst er ramt af små mængder olie fra det portugisiske containerskib Victoria, der fredag stødte på grund nord Fyns Hoved. Derfor kan oprydningen komme til at tage lang tid.
  - Vi har konstateret, at forureningen er stor - på den måde at den fylder meget. Vi har en kyststrækning fra Juelsminde til Snaptun og hele Endelave, der er ramt af mange, små klatter, siger beredskabsdirektør hos Sydøstjyllands Brandvæsen, Dennis Ottosen, til TV SYD.
  Dennis Ottosen, beredskabsdirektør, Sydøstjyllands Brandvæsen: "Vi vil opleve, at vi henover de næste par måneder får nogle dage, hvor der kommer olie ind."
  Når strækningen er så lang, vil det også forlænge arbejdet med at rydde op.
  - Jeg tror, vi kommer til at køre på i månedsvis. Det lyder så voldsomt, men vi vil opleve at vi henover de næste par måneder får nogle dage, hvor der kommer olie ind, som vi så må ud og rydde op, uddyber beredskabsdirektøren.
  Men i første omgang er fokus sat på oprydningen af de første, store mængder.
  - Den helt store opgave, som vi står foran nu, den vil strække sig over et par uger, slutter Dennis Ottosen.
  Ifølge vildtkonsulent Claus Simonsen fra Naturstyrelsen, er det hårdest ramte område den mange kilometer lange strækning fra Sandbjerg Vig ved Juelsminde op til Tyndballe og Hundshoved på sydsiden af Horsens Fjord og også Endelave og Hjarnø.
  